SL Uradni list Evropske unije L 195/8

UREDBA KOMISIJE (ES) št. 884/2007

z dne 26. julija 2007

o nujnih ukrepih za začasno prekinitev uporabe barvila za živila E 128 rdeče (Red 2G)

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), ter zlasti člena 53(1) Uredbe,

ob upoštevanju naslednjega:

(1) V skladu s členom 53(1) Uredbe (ES) št. 178/2002 Komisija lahko začasno prekine dajanje v promet ali uporabo živila, za katerega je verjetno, da predstavlja resno tveganje za zdravje ljudi, kadar takega tveganja ni mogoče na zadovoljiv način obvladovati z ukrepi, ki jih sprejmejo zadevne države članice.

(2) Priloga I k Direktivi 94/36/ES Evropskega Parlamenta in Sveta z dne 30. junija 1994 o barvilih za uporabo v živilih (2) dovoljuje uporabo barvila E 128 rdeče (Red 2G) v živilih. V skladu s Prilogo IV navedene direktive se barvilo E 128 rdeče (Red 2G) lahko uporablja v breakfast sausages z najmanjšo vsebnostjo žit 6 % in burger meat z najmanjšo vsebnostjo zelenjave in/ali žit 4 %. V obeh živilih je največja dovoljena vsebnost barvila 20 mg/kg.

(3) Uporaba navedenega barvila je bila dovoljena na podlagi mnenja Znanstvenega odbora za prehrano z dne 27. junija 1975 (3). Navedeni odbor je za barvilo E 128 rdeče (Red 2G) določil sprejemljivi dnevni vnos 0,1 mg/kg telesne teže.

(4) Aditive za živila je treba stalno nadzorovati ter po potrebi ponovno ovrednotiti glede na spremenjene pogoje uporabe in nova znanstvena dognanja. Ker je bilo prvotno ovrednotenje mnogih aditivov za živila opravljeno že pred več leti, Evropska komisija meni, da je za vse odobrene aditive za živila treba izvesti sistematično ponovno ovrednotenje in s tem potrditi, da so obstoječe ocene varnosti še vedno veljavne. Zato je Komisija Evropsko agencijo za varnost hrane (EFSA) zaprosila, da ponovno ovrednoti vse trenutno odobrene aditive za živila v EU.

(5) V tem kontekstu je Znanstveni odbor EFSA o aditivih za živila, aromah, pomožnih tehnoloških sredstvih in materialih za stik z živili ponovno ovrednotil varnost barvila E 128 rdeče (Red 2G) in 5. julija 2007 sprejel mnenje (4).

(6) Ovrednotenje EFSA temelji na sklepih poročila o oceni tveganja Evropske unije (5) za anilin. V navedenem poročilu je bilo ugotovljeno, da anilin velja za karcinogenega, za katerega ni mogoče izključiti genotoksičnega mehanizma. Ker se barvilo E 128 rdeče (Red 2G) hitro in v znatni meri metabolizira v anilin, je EFSA zaključila, da bi bilo razumno navedeno barvilo obravnavati kot tvegano. Zato je EFSA umaknila sprejemljivi dnevni vnos za barvilo E 128 rdeče (Red 2G). Vendar EFSA meni, da se lahko barvilo E 128 rdeče (Red 2G) ponovno ovrednoti za uporabo kot aditiv za živila, če se pojavijo nove informacije o vplivanju anilina na tvorbo tumorja, da je nevaren po preseženi mejni vrednosti ali se tveganje za ljudi popolnoma izniči.

(7) Glede na to, da se aditiv za živila lahko uporablja samo, če je dokazano, da ne škoduje zdravju, je treba Direktivo 94/36/ES spremeniti in prepovedati uporabo barvila E 128 rdeče (Red 2G).

(8) Ker je za barvilo E 128 rdeče (Red 2G) zelo verjetno, da povzroča tveganje za zdravje ljudi, je zaradi zagotovitve visoke ravni varovanja zdravja v Skupnosti primerno takoj začasno prekiniti uporabo barvila E 128 rdeče (Red 2G) v živilih ter dajanje v promet in uvoz živil, ki vsebujejo navedeno barvilo.

(9) V skladu z Direktivo 94/36/ES je uporaba barvila E 128 rdeče (Red 2G) z zakonom odobrena v vseh državah članicah. Zato je ukrep na ravni Skupnosti nujen.

(10) Komisija bo to uredbo redno preverjala in upoštevala nova znanstvena dognanja.

(11) Glede na naravo tveganja mora ta uredba začeti veljati takoj.

(12) Ob upoštevanju tehničnih in ekonomskih razlogov je treba določiti prehodno obdobje za breakfast sausages in burger meat z barvilom E 128 rdeče (Red 2G), ki so bili dani v promet v skladu z Direktivo 94/36/ES, ter za pošiljke iz tretjih držav, ki so bile poslane v Skupnost pred datumom uporabe te uredbe.

(13) Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

1. Uporaba barvila E 128 rdeče (Red 2G) iz Priloge IV k Direktivi 94/36/ES se začasno prekine.

2. Dajanje v promet živil, ki vsebujejo barvilo E 128 rdeče (Red 2G), se začasno prekine.

3. Uvoz živil, ki vsebujejo barvilo E 128 rdeče (Red 2G), se začasno prekine.

Člen 2

1. Z odstopanjem od člena 1(2) se lahko breakfast sausages in burger meat, ki vsebujejo barvilo E 128 rdeče (Red 2G) in ki so bile v skladu z Direktivo 94/36/ES dane v promet pred začetkom veljave te uredbe, tržijo do datuma „porabiti do“ ali minimalnega roka trajanja.

2. Člen 1 se ne uporablja za pošiljke z breakfast sausages in burger meat, ki vsebujejo barvilo E 128 rdeče (Red 2G), kjer uvoznik takih živil lahko dokaže, da prihajajo iz zadevnih tretjih držav in so bila na poti v Skupnost pred začetkom veljave te uredbe.

Člen 3

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 26. julija 2007 Za Komisijo Markos KYPRIANOU Član Komisije

(1) UL L 31, 1.2.2002, str. 1. Uredba, kakor je bila nazadnje spremenjena z Uredbo (ES) št. 575/2006 (UL L 100, 8.4.2006, str. 3).

(2) UL L 237, 10.9.1994, str. 13. Direktiva, kakor je bila spremenjena z Uredbo (ES) št. 1882/2003 Evropskega parlamenta in Sveta (UL L 284, 31.10.2003, str. 1).

(3) SCF (1975). Poročila Znanstvenega odbora za prehrano (prva serija), str. 17, 19, 24.

(4) EFSA (2007). Mnenje Znanstvenega odbora o aditivih za živila, aromah, pomožnih tehnoloških sredstvih in materialih za stik z živili (AFC) o ponovnem ovrednotenju barvil za živila Rdeče 2G (E 128).

(5) ECB, 2004, Evropski urad za kemikalije, Inštitut za zdravje in varstvo potrošnikov. Poročilo Evropske unije o oceni tveganja za anilin. Zvezek 50.